# **Upute za autore**

## **Upute za pisanje autorskih članaka**

CARNET-ov Portal objavljuje autorske članke na teme kao što su digitalno obrazovanje, primjena suvremenih tehnologija u nastavi te umjetna inteligencija, s naglaskom na njenu primjenu kod tehnologija u nastajanju.

Pored originalnih autorskih članaka, Portal objavljuje i prijevode stručnih članaka, aktualne vijesti, podcaste, analize i recenzije digitalnih alata, intervjue i osvrte s radionica, konferencija i sličnih događaja koji su od interesa za stručnu javnost.

Autorski članak mora sadržavati ove elemente:

* 1. **naslov**
  2. **sažetak** na hrvatskom i engleskom jeziku, opsega od 100 do 200 riječi po jeziku. U sažetku je bitno navesti opći prikaz teme obrađene u članku.
  3. **sadržaj** članka podijeljen na:
     1. uvod
     2. opis, razradu i pregled rezultata
     3. zaključak
  4. **popis literature** u kojem trebaju biti navedeni svi radovi koji se referiraju ili navode u članku.
  5. **ključne riječi** koje trebaju uključivati najvažnije pojmove koji se u članku obrađuju.
  6. **podatke o autoru**
     1. ime i prezime
     2. akademski naslov, odnosno znanstveno zvanje
     3. područje rada
     4. naziv i adresu institucije u kojoj je autor zaposlen
     5. adresu za kontakt (ako se razlikuje od adrese institucije zaposlenja)
     6. E-adresu.

Autorski članak namijenjen objavi na Portalu mora imati ove elemente:

* + **podatke o autoru**
    - ime i prezime
    - akademski naslov, odnosno znanstveno zvanje
    - naziv i adresu institucije u kojoj je autor zaposlen
    - adresu za kontakt (ako se razlikuje od adrese institucije zaposlenja)
    - E-adresu.
  + **naslov**
  + **sažetak** na hrvatskom i engleskom jeziku, opsega od 100 do 200 riječi po jeziku. U sažetku treba izložiti opći prikaz teme (cilj rada), metodologiju rada, rezultate i zaključak.
  + **sadržaj** podijeljen na
    - **uvod** - koji treba biti napisan u sadašnjem vremenu, mora biti kratak i jasan te s najviše dvije ili tri rečenice mora uvesti čitatelja u sadržaj članka. Smisao uvoda je olakšati čitanje teksta na način da se čitatelji pripreme za lakše sagledavanje metoda, rezultata i zaključaka.
    - **opis, razradu i pregled rezultata** - osnovni cilj pisanja autorskog članka je opisati i objasniti rezultate. To je ujedno i najvažniji dio teksta. Rezultati istraživanja, po pravilu, dio su rada koji se najpažljivije čita, te ih treba:
      * a) detaljno razraditi,
      * b) dobro dokumentirati, te
      * c) optimalno dozirati.
    - **zaključak** - je logična konstatacija onoga što je rezultat nekog rada. Iskusniji čitatelji obično, odmah poslije naslova, čitaju zaključke, a poslije odlučuju hoće li će pročitati cijeli sažetak. Zato zaključci moraju biti kratki, jasni i precizni. Zaključak mora odgovoriti na pitanja koja su postavljena kroz uvod, ciljeve i razradu rada i rezultata te ne treba prepričavati i ponavljati rezultate. Zaključak mora biti jasan i koncizan te napisan u sadašnjem vremenu.

Autorski članak, uključujući sažetak, bilješke, literaturu i grafičke priloge mora imati najmanje 900 riječi, a maksimalno 1800 riječi

* + **jednadžbe, tablice i slike** trebaju biti numerirani. Tablice i slike moraju imati naslove i izvore. Napomene i izvore treba navesti ispod tablica i slika.
  + **popis literature** stavlja se na kraj rada i u njemu treba navesti sve radove koji se referiraju ili navode u članku, i to po abecednom redu prema prezimenima autora (odnosno imenima ako ima više autora istog prezimena) te kronološkim redom za radove istog autora. Ako se navodi više radova istog autora, koji imaju istu godinu izdanja, treba ih, radi razlikovanja, označiti slovima (a, b, c itd.) iza godine izdanja. U slučaju rada koji ima više autora u popisu literature navode se svi autori.
    - Svaki autorski članak mora imati provjerljiv popis referenci te jasno moraju biti navedeni svi izvori i citati.
  + **ključne riječi** koje trebaju biti napisane abecednim redom te trebaju uključivati najvažnije pojmove koji se u članku obrađuju. Potreban broj ključnih riječi je od 4 do 6, i one ne bi trebale uključivati općenite tvrdnje ili izjave.
  + **kratice** koje nisu standardne i koje bi čitateljima mogle biti nejasne potrebno je objasniti u fusnoti smještenoj na prvu stranicu članka. Takve kratice moraju biti definirane pri prvom spominjanju u članku te je potrebno provoditi dosljednost.

Autorima se preporučuje navoditi upućivanje na tuđe tekstove i citiranje izvora unutar teksta, a ne u bilješkama. Referenca se stavlja u zagrade i sadrži prezime autora, godinu izdanja i, ako je riječ o citatu, broj stranice, primjerice (Horvat 1999, 21) ili (Horvat 1999, 125-131).

Prispjeli autorski radovi podliježu postupku recenzije, a autori će u roku od tjedan dana od primitka rada dobiti informaciju o prihvaćanju ili odbijanju rada za objavljivanje.

Portal podržava načelo otvorenog pristupa objavljenim člancima. Svojim pristankom na objavljivanje, autori daju Portalu pravo prvog objavljivanja i u elektroničkom i u tiskanom formatu. Objavljeni članak ne smije se objaviti na drugom mjestu bez dozvole uredništva portala.

**Napomena autorima:** Autori su u potpunosti odgovorni za sadržaj članka. Uredništvo pretpostavlja da autori objavljuju članak u suglasnosti s pravilima tvrtke ili ustanove u kojoj rade.

**Savjeti autorima**:

* iako se izrada nacrta prije pisanja članka može činiti kao dodatno ulaganje vremena, prethodno pripremljen nacrt za pisanje autorskog članka ne samo da štedi vrijeme, već vam također pomaže da napišete strukturalno koherentniji članak
* odabir teme korak je kojem biste svakako trebali posvetiti dovoljno vremena - preporučljivo je odabrati temu o kojoj imate znanja i predodžbe i kojoj možete vašim originalnim uvidima adekvatno doprinijeti
* kamen temeljac pisanja dobrog članka je osigurati jaku bazu znanja o odabranoj temi pa je istraživanje neizostavni dio koji prethodi pisanju. Kvalitetnim istraživanjem potkrijepit ćete svoje perspektive i ideje predstavljene u članku potrebnim činjenicama i brojkama, kao i artikulirati svoje ideje na najbolji način
* dobar prvi korak je pročitati osnove o temi, upoznati se s njenim osnovnim detaljima te prikupiti relevantne činjenice i brojke koje ćete moći u svom članku citirati. Izuzetno je važno steći dobro razumijevanje ideje i teme o kojoj ćete pisati
* nakon što učinkovito odaberete temu za svoj članak i malo je istražite, imat ćete prilično dobru ideju o tome tko je ciljana publika za vaš članak. Važno je dobro poznavati svoju ciljanu publiku i njezine karakteristike jer jedino tako možete svoj članak prilagoditi njihovim potrebama i zahtjevima
* već na početku pisanja razmislite o kohezivnom rasporedu sadržaja: uvod, glavne ideje u tijelu, prateće činjenice i brojke, uzroci i posljedice (ako su relevantni za vašu temu), te obavezno opišite moguća rješenja u slučaju da tema uključuje problem i zaključak
* naslov članka morao bi biti kratak, jasan i zanimljiv, dajući čitateljima predodžbu o čemu će u tekstu biti riječi
* dobro je započeti relevantnim citatom ili nekom zanimljivom rečenicom koja potiče razmišljanje
* uvodni odlomak neka bude kratak i jezgrovit te zanimljivo napisan
* tijelo članka dobro je razdijeliti na odlomke na temelju različitih ideja ili perspektiva koje želite prikazati
* pokušajte sve svoje navode i ideje potkrijepiti relevantnim podacima, brojkama ili rezultatima istraživanja ali nemojte pretjerati s navođenjem činjenica i brojki
* da biste postigli zanimljivost, pokušajte odlomke vašeg članka završiti nekim pronicljivim ili zanimljivim pitanjem koje će čitatelje potaknuti na razmišljanje
* kako bi vaš članak bio razumljiv širokom krugu čitatelja, koristite jednostavan i koncizan jezik
* tijekom pisanja članka imajte na umu svoju ciljanu publiku pa pokušajte već u tekstu odgovoriti na njihove eventualne upite
* završni odlomak neka bude kratak i neka u njemu budu sažeti svi glavni argumenti navedeni u članku

## **Upute za pisanje intervjua**

Sastoji se od kraćeg uvoda te pitanja i sugovornikovih odgovora. U uvodu se u nekoliko rečenica obavezno mora objasniti povod razgovoru te se moraju predstaviti osnovni podaci o sugovorniku, s naglaskom na njegovim poslovnim rezultatima i uspjesima.

Intervju može biti vođen usmeno i snimljen pa kasnije transkribiran u tekst ili se sugovorniku pošalju pitanja pismenim putem te se zatraži njihove odgovore (tzv. elektronički intervju).

Teme o kojima se raspravlja i sugovornike predlaže Dobavljač a odobrava Naručitelj.

Prije razgovora ili pisanja intervjua potrebna je dobra priprema kako bi se sakupilo što više informacija o sugovorniku i temi o kojoj će se pričati.

Pitanja trebaju biti kratka, jednostavna i razumljiva. Također, treba izbjegavati pitanja na koja je odgovor Da ili Ne već umjesto toga valja upotrijebiti pitanja koja započinju s Kako, Što i Zašto jer se tako dobivaju detaljniji odgovori. Pitanja o planovima uvijek se ostavljaju za kraj.

Kod pisanja intervjua potrebno je pripaziti na rečenične konstrukcije jer se razgovor razlikuje od pisanog teksta pa dobar dio rečenica valja urediti i oblikovati na način da sve bude jasno.

Da bi intervju bio djelotvoran moramo vidjeti što se događa iz naše ali i iz tuđe točke gledišta.

Količina teksta za intervju mora sadržavati najmanje 900 a najviše 1800 riječi.

## **Upute za pisanje recenzija digitalnih alata**

Recenzija alata za objavu na CARNET-ovom Portalu je tekst pisan od strane adekvatnog stručnjaka u kojem se navode i opisuju glavne prednosti pojedinih digitalnih alata. Alati se biraju od strane recenzenata ili od strane CARNET-a po kriteriju njegove dokazane učinkovitosti u poboljšanju rezultata obrazovanja, kako kod školske tako i kod akademske zajednice. Iz svake recenzije mora biti jasno vidljivo na koji je način ta učinkovitost dokazana.

Uz svaku recenziju potrebno je priložiti nekoliko fotografija ili screenshotova alata, na kojima je vidljivo njegovo sučelje i prikaz glavnih funkcionalnosti.

Recenzija alata mora imati najmanje 900 riječi (otprilike 2 kartice teksta) a maksimalno 1200 riječi (otprilike 5 kartica teksta).

OPIS RECENZIJE

Nakon kratkog uvoda u kojem se navodi ime alata, ime njegovog autora te objašnjenje kome je alat prvenstveno namijenjen, slijedi raspis alata koji podrazumijeva:

* uvodno objašnjenje kada je nastao alat i s kojom svrhom
* navođenje i objašnjenje njegovih glavnih funkcionalnosti (ako postoje dokazi njegove učinkovitosti, ovdje ih je potrebno navesti)
* navesti sugestije i prijedloge za primjenu alata te preporuke za koje je konkretno kolegije ili predmete optimalan (ako je to moguće navesti)
* kratke upute za korištenje
* opis korisničkog iskustva (koliko je intuitivan, jasan i ugodan za korištenje)
* navođenje cijene (je li u potpunosti besplatan, moraju li se nadoplatiti ažuriranja ili nadogradnje itd.)
* navođenje korisničke podrške i komunikacije (pruža li alat odgovarajuću i dostupnu korisničku podršku i komunikaciju)
* procjenu dugovječnosti (postoji li informacija kojom se proizvođač obvezuje nuditi ažuriranja i daljnji razvoj)
* ako postoji dobno ograničenje za korištenje alata, obavezno to treba navesti
* navođenje ključnih riječi (koje uključuju najvažnije pojmove koji se u recenziji obrađuju)

Kod pisanja recenzije digitalnih alata autor mora biti objektivan te ne smije iznositi svoje osobne kritike.

## **Upute za pisanje članaka IT tematike**

Članak IT tematike podrazumijeva autorski tekst opsega 900 do 1800 riječi u kojem se obrađuju sistemske teme poput IT podrške, transformacije IT uloga u visokom obrazovanju, administracije, sigurnosti, clouda, GDPR-a i sličnih područja.

Primarna publika ovih članaka su sistemski inženjeri i IT osoblje na obrazovnim i znanstvenim ustanovama. Tekst treba biti usmjeren na jasna, praktična rješenja koja im pomažu u svakodnevnom radu.

Struktura članka:

* Uvod – kratko objašnjava kontekst i važnost teme.
* Razrada – glavni dio teksta; objašnjava osnovne pojmove, opisuje postupke ili alate, daje upute i praktične primjere.
* Zaključak – sažima glavne poruke i ističe praktičnu vrijednost teme.

Dodatne napomene:

* Naglasak treba biti na praktičnoj primjeni.
* Slike, tablice i grafikoni moraju biti numerirani i imati naslov te izvor.
* Kratice koje nisu opće poznate potrebno je definirati pri prvom spominjanju.